เมื่อวันที่  7  ม.ค.ที่สถาบันพัฒนาครู คณาจารย์และบุคลากรทางการศึกษา (สถาบันวัดไร่ขิง) นายจุรินทร์ ลักษณวิศิษฏ์ รมว.ศึกษาธิการ ได้มอบนโยบายและรับฟังปัญหาการดำเนินงานของสำนักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.) โดยนายเกษม กลั่นยิ่ง เลขาธิการ สกสค. กล่าวว่า หนี้สินครูเป็นปัญหาที่อยากให้ รมว.ศึกษาธิการช่วยดูแลเป็นพิเศษ แม้ว่ารัฐบาลที่ผ่านมาจะแก้ไข กระทั่งล่าสุดมีโครงการให้ครูรวมหนี้ไว้เป็นก้อนเดียว แต่ครูก็ยังแบกรับภาระดอกเบี้ยในอัตราที่สูงอยู่ ดังนั้นหากรัฐบาลช่วยเหลือโดยตั้งกองทุนและจัดสรรงบประมาณ  500 - 1,000  ล้านบาท เพื่อให้ สกสค.บริหารจัดการแก้ไขหนี้สินครู โดยมี รมว.ศึกษาธิการ เป็นประธานกองทุน นอกจากแก้ไขปัญหาหนี้สินโดยการพึ่งตนเองแล้ว ยังทำให้ครูมีวินัยทางการเงินมากขึ้น นอกจากนี้องค์การค้าฯมีปัญหาหนี้สินสะสมมานาน เนื่องจากไม่สามารถแข่งขันในตลาดการค้าเสรีได้ จึงเห็นว่าองค์การค้าควรกลับไปสู่สถานะเดิมคือ ผลิตตำราเรียนราคาถูกให้กับผู้ปกครอง และตรึงราคาตำราเรียนไว้